Vincentas Verbyla

Biografija

Vincentas Verbyla gimė 1918 metų balandžio 23 d. Marijampolės apskrities, Liudvinavo valsčiaus, Želsvos kaime Adomo ir Onos Verbylų šeimoje. Buvo jauniausias 11 vaikų šeimoje. Anksti neteko tėvo.

Iki 1930 m. gyveno gimtajame kaime, kur baigė pradžios mokyklą.

1930-1938 metais mokėsi privačioje Marijampolės Marijonų gimnazijoje.

1939-1940 metais atliko karinę prievolę. Pradžioje Panevėžyje, vėliau Kaune – karo mokykloje aspirantu ir dar vėliau Marijampolėje. Į atsargą paleistas eiliniu.

Nuo 1940 m. lapkričio mėn. pradėjo studijuoti Žemės ūkio akademijoje, Miškų ūkio fakultete Dotnuvoje. 1941 m., perkėlus Miškų ūkio fakultetą į Vilnių prie Vilniaus universiteto persikėlė į Vilnių ir ten mokėsi iki 1943 m. gruodžio mėn.

1944 m. paskirtas girininku be girininkijos Rokiškio miškų urėdijoje, Žiobiškio girininkijoje, Rokiškyje.
 
1944 m. gegužės 1 d. buvo perkeltas į Šimonių miškų urėdijos Svėdasų girininkiją girininko pareigoms.

1945 m. rugpjūčio mėn. 1 d. buvo paskirtas Troškūnų miško pramonės ūkio, Miškų ūkio sektoriaus viršininku.

1946 m. rugpjūčio 1 d. Vilkaviškio miškų ūkio direktoriumi.

1947 m. įkūrus Miškų ūkio ministeriją ir pertvarkius administracinius rajonus, buvo paskirtas Kazlų Rūdos miškų ūkio vyriausiuoju miškininku.

1952 m. kovo 1 d. – Miškų ūkio direktoriumi (direktoriaus pareigas laikinai ėjo nuo 1951 m. rugsėjo mėn.).

1946 metais Vincentas Verbyla vedė Liuciją Raščiutę iš Svėdasų. 1948 m. rugsėjo 11 d. jiems gimė duktė Živilė, 1952 m. spalio 1 d. – Lina, o 1954 m. sausio 14 d. sūnus Vidmantas, kuris kaip ir tėtis pasirinko miškininko specialybę.

Kadangi Tarybinė santvarka nepripažino karo metais baigusių studijas dokumentų, V. Verbyla 1955 m. iš naujo įstojo į Lietuvos žemės ūkio akademijos Miškų ūkio fakultetą, kurį 1958 m. neakivaizdiniu būdu baigė ir gavo Miškų ūkio inžinieriaus diplomą. Baigiant Miškų ūkio fakultetą, 1958 m. parengė ir apgynė diplominį darbą „Juodalksnio stiebų formos nulaibėjimas ir tūris Kazlų Rūdos miškų ūkyje“.

1958 metų kovo 25 d. Vincentas Verbyla buvo paskirtas Miškų ūkio ir miško pramonės ministro pirmuoju pavaduotoju. Šiose pareigose dirbo 26-rius metus (1958-1984).

1971 m. V. Verbyla baigė Liaudies ūkio valdymo institutą Maskvoje.

1974 metais apgynė kandidatinę disertaciją „Lietuvos TSR juodalksnynų našumas ir ydingumas“, už kurią jam suteiktas Žemės ūkio mokslų kandidato laipsnis (1966 – 1974) vadovas doc. dr. J. Repšys. 1994 m. mokslo kandidato laipsnis nostrifikuotas Agrarinių mokslų daktaru. Darbe „Lietuvos TSR juodalksnynų našumas ir sveikatingumas“ išnagrinėta Lietuvos juodalksnynų, augančių įvairiose dirvožemio tipologinėse grupėse, būklė, produktyvumas, augimo eigą, sudarytos modelinių medynų augimo eigos lentelės. Išnagrinėtos stiebų ydos, jų paplitimas ir įtaka gaminamos produkcijos kokybei.

1968 m. V. Verbylai suteikiamas Lietuvos nusipelniusio miškininko vardas.

1994 m. V. Verbyla išrenkamas Lietuvos miškininkų sąjungos Garbės nariu.

1965 m. V. Verbyla apdovanotas „Garbės ženklo“ ordinu, 1970 m.  – medaliu „Už šaunų darbą“. 1978 m. Lietuvos TSR Aukščiausiosios Tarybos Prezidiumas apdovanojo Garbės raštu ir tais pačiais metais įteiktas „Darbo veterano medalis“. Už ilgametį ir vaisingą darbą miškų ūkyje 1984 m. apdovanotas TSRS miškų ūkio komiteto ir šakos CK profsąjungos Garbės raštu. Kolekciją puošia daugelis atminimo ženklų, t. t. „TSRS išradėjas“, „Garbės medžiotojas“.

Vincentas Verbyla mirė 2017 metų gegužės 28 d. Palaidotas Vilniuje Saltoniškių kapinėse.

Veikla

1981-1984 metais V. Verbylai betarpiškai kuruojant, miškų ūkio įmonės pateikė 3376 racionalizacinius pasiūlymus. V. Verbyla buvo aktyvus visuomenininkas – Lietuvos miškų ūkio mokslinio tyrimo instituto Mokslinės tarybos narys, Miškų ūkio ministerijos Techninės tarybos pirmininko pavaduotojas, Išradybos ir racionalizacijos sekcijos pirmininko pavaduotojas, Gamtos apsaugos komiteto narys, 1954-1958 metais Kazlų Rūdos miesto tarybos deputatas. Aktyviai dalyvaudavo Lietuvos miško, popieriaus ir medžio apdirbimo pramonės darbininkų profsąjungos Respublikinio komiteto organizuojamuose renginiuose.

Vincentas Verbyla rūpinosi ir miškininkų ruošimu. Jis buvo ilgametis diplominių darbų gynimo komisijos pirmininku.

Sudarė šiuos leidinius: „Rekomendacijos miškininkams“ (1986), „Miškininko žinynas“ (1991), „Algirdas Matulionis“ (1991), „Lietuvos miškų ūkis“ (1992), „Rekomendacijos miškininkams“ (1999), „Lietuvos miškų metraštis XX a.“ (2003).

„Miškininkų žinyno“ (1965), „Lietuvos TSR miškų ūkio“ (1968), „Mažosios lietuviškos tarybinės enciklopedijos“ (1968), „Tarybų Lietuvos enciklopedijos“ (1978), „Miško taksuotojo žinyno“ (1983), „Lietuvos miškų ūkio“ (1992), „Lietuvos miškininkai“ (1997), „Lietuvos miškų metraščio XX a.“ (2003) bendraautorius, kelių leidinių redaktorių tarybos narys.

Kartu su B. Terebu, V. Stankumi ir V. Juška pasiūlė originalų būdą – įrenginį sodmenų vyniojimo į ritinius, kuris pripažintas išradimu (autorinis liudijimas Nr. 1230504, 1986).

Miškininkų spaudoje paskelbė virš 100 straipsnių. Leidinyje „Lietuvos miškininkai“ (1997) aprašė 300 miškininkų biografijas. Vyraujanti dalis biografijų yra miškininkų gimusių dar devyniolikto šimtmečio pabaigoje ar dvidešimto šimtmečio pradžioje. Taip pat aprašyti po 1944 metų įsidarbinę kitataučiai miškų žinyboje.

1984 metais Vincentas Verbyla išėjo į pensiją. Jam paskirta valstybinė pensija.

1984-1990 V. Verbyla Miškų institute dirbo vyresniuoju moksliniu bendradarbiu. Buvo visapusiškai apsišvietęs, labai gerai žinojo Lietuvos istoriją, ypač Lietuvos miškų istoriją. Gerai mokėjo vokiečių ir rusų kalbas, kiek silpniau – lotynų, prancūzų, graikų.

Kaip ir dauguma miškininkų V. Verbyla mėgo pamedžioti, pabūti gamtoje, pabendrauti su gamybininkais neformalioje aplinkoje.

Būdamas pensijoje kartu su Algirdu Bruku pradėjo kaupti medžiagą apie Lietuvos miškininkų netektis. Sukaupė duomenis apie Lietuvos miškų žinybos darbuotojų netektis nuo 1918 iki 2010 metų. Trumpai aprašė kiek leido sukaupta archyvinė medžiaga, visų šių darbuotojų biografijas. Apie tai parengė leidinį, deja, jo neišleido – yra rankraštinė medžiaga.